દરમિયાન થોડા મહિના પહેલાં તેમણે બીજા લગ્ન કર્યા હતા. તેમના આશ્રમમાં અવારનવાર આવતાં અને બાદમાં લાંબો સમય ત્યાં જ રહેનારા આયુષી સાથે તેમણે લગ્ન કર્યાં હતાં. તેમની સુંદરતાની પણ એટલી જ ચર્ચા મીડિયાએ કરી હતી, જે આમ તો અસ્થાને હતી. જે દિવસે તેમના આયુષી સાથે લગ્ન હતાં તે જ દિવસે મલ્લિકા રાજપૂત નામની એક સ્ટ્રગલ કરતી હીરોઇને સોશિઅલ મીડિયામાં પોસ્ટ મૂકી હતી. મલ્લિકાએ ભૈયુજી મહારાજને ધોખેબાજ ગણાવ્યાં હતાં. સંબંધો વિશેની કોઈ વાત તેમણે નહોતી લખી. તેમણે એવું લખેલું કે ભૈયુજી વિશે તેમણે એક પુસ્તક તૈયાર કરીને આપ્યું છે. મહેનત કરીને તૈયાર કરેલું પુસ્તક ભૈયુજીને આપેલું છે, પણ તેઓ તેને હવે પ્રગટ કરતાં નથી. પુસ્તક પાછળ કરેલી મહેનત માટે તેમણે વળતર માગ્યું હતું. પણ કોઇને પુસ્તક શું છે અને કેટલું વળતર માગ્યું છે તેમાં રસ નહોતો પડ્યો. સૌને રસ પડ્યો હતો પોસ્ટ સાથે મૂકાયેલી તસવીરોમાં. ભૈયુજી મહારાજ સાથેની કેટલીક તસવીરો મલ્લિકાએ મૂકી હતી. આ તસવીરો બહુ બોલકી હતી. બીજી એક મહિલાની ચર્ચા પણ ભૈયુજી મહારજાની આત્મહત્યા પછી ચાલી રહી છે. આત્મહત્યાની ઘટના બની તેના થોડાં દિવસ પહેલાં કોઈ રેસ્ટોરાંમાં કોઈ મહિલા સાથે તેમની મુલાકાત થઈ હતી. પોલીસે કહ્યું છે કે પોતે તે મહિલા વિશે તપાસ કરી રહી છે. આ બધાને કારણે તેમનું કમોત પણ રહસ્યમય બની રહ્યું છે.